b'\n_START_ARTICLE_\nOperaatio Linebacker I\n_START_SECTION_\nTausta\n_START_PARAGRAPH_\nAikaisemmat Pohjois-Vietnamiin kohdistuneet suuret ilmapommitukset olivat p\xc3\xa4\xc3\xa4ttyneet operaatio Rolling Thunderin loputtua vuonna 1968. Uusien ilmapommitusten aloittamista oli alettu suunnitella jo vuoden 1972 alussa. Maaliskuussa Yhdysvaltojen ilmavoimat ja laivasto olivat jo tuoneet Vietnamiin huomattavia vahvistuksia tulevaa operaatiota varten. Uusien ilmapommitusten tarpeellisuudesta vakuututtiin viimeist\xc3\xa4\xc3\xa4n Pohjois-Vietnamin aloitettua huhtikuussa niin sanotun p\xc3\xa4\xc3\xa4si\xc3\xa4ishy\xc3\xb6kk\xc3\xa4yksens\xc3\xa4._NEWLINE_Operaatio Linebackerill\xc3\xa4 oli kaksi strategista tavoitetta: sen tuli est\xc3\xa4\xc3\xa4 Pohjois-Vietnamin sotilaallinen voitto ja pakottaa maa neuvottelemaan Yhdysvalloille hyv\xc3\xa4ksytt\xc3\xa4viss\xc3\xa4 olevin ehdoin. Operatiivisia tavoitteita oli kolme; Pohjois-Vietnamissa olevien t\xc3\xa4ydennysten ja tarvikkeiden tuhoaminen, maan erist\xc3\xa4minen sen huoltoyhteyksist\xc3\xa4 ulkomaille ja sen Etel\xc3\xa4-Vietnamiin tuomien t\xc3\xa4ydennys- ja tarvikekuljetusten est\xc3\xa4minen. Operaatio Rolling Thunderin tavoin kohteena tulisivat olemaan esimerkiksi maantiet, rautatiet, sillat, varastot, parakit ja voimalaitokset. Operaatio Linebackerin aikana sotilasjohdolle annettiin kuitenkin paljon vapaamat k\xc3\xa4det valita iskujen kohteet. Toinen huomattava ero oli uudet asetekniikat, jotka mahdollistvat huomattavasti aiempaa tarkemmat iskut. K\xc3\xa4yt\xc3\xb6ss\xc3\xa4 oli nyt esimerkiksi laserohjattuja ja elektro-optisesti ohjattuja pommeja.\n_START_SECTION_\nOperaatio\n_START_PARAGRAPH_\nOperaatio Linebacker I:n ensimm\xc3\xa4inen ilmaisku tehtiin 10. toukokuuta 1972. 32 ilmavoimien McDonnell Douglas F-4 Phantom -h\xc3\xa4vitt\xc3\xa4j\xc3\xa4pommittajaa iski Long Bi\xc3\xaanin siltaa ja Y\xc3\xaan Vi\xc3\xaanin rautatieasemaa vastaan Hanoissa. Grumman A-6 Intruder- ja LTV A-7 Corsair II -koneet pudottivat 12. toukokuuta miinoja H\xe1\xba\xa3i Ph\xc3\xb2ngin satamaan. Yksi operaation onnistuneimmista yksitt\xc3\xa4isist\xc3\xa4 iskuista oli Thanh H\xc3\xb3an sillan tuhoaminen 13. toukokuuta. Siltaa oli pommitettu useaan otteeseen operaatio Rolling Thunderin aikana, mutta se oli s\xc3\xa4ilynyt ehj\xc3\xa4n\xc3\xa4. Siltaa ei saatu sittemmin korjattua koko loppusodan aikana. Seuranneiden p\xc3\xa4ivien aikana tehtiin my\xc3\xb6s useita iskuja Hanoista Kiinaan johtaville rautateille ja niiden silloille. Siltojen korjaamista h\xc3\xa4irittiin jatkoiskuilla. Kes\xc3\xa4kuun loppuun menness\xc3\xa4 oli tuhottu yli 400 siltaa ja tunnelia._NEWLINE_Rautatie- ja maantieverkkoon kohdistuneiden iskujen j\xc3\xa4lkeen hy\xc3\xb6k\xc3\xa4ttiin Pohjois-Vietnamin polttoainevarastoja, sotilastukikohtia ja s\xc3\xa4hk\xc3\xb6voimaloita vastaan. Tarkempien pommien avulla saatettiin hy\xc3\xb6k\xc3\xa4t\xc3\xa4 kohteita vastaan my\xc3\xb6s l\xc3\xa4hell\xc3\xa4 siviiliasutusta ilman suurempia siviiliuhreja. Syyskuuhun menness\xc3\xa4 Pohjois-Vietnamista etel\xc3\xa4\xc3\xa4n tuotujen t\xc3\xa4ydennysten m\xc3\xa4\xc3\xa4r\xc3\xa4 oli jo puolittunut operaation alkuun verrattuna. Etel\xc3\xa4-Vietnamin asevoimien oli my\xc3\xb6s onnistunut vallata takaisin huomattava osa sen p\xc3\xa4\xc3\xa4si\xc3\xa4ishy\xc3\xb6kk\xc3\xa4yksen aikana menett\xc3\xa4mist\xc3\xa4 alueista._NEWLINE_Operatiolla oli my\xc3\xb6s haasteita. Suurimmat yksitt\xc3\xa4iset tappiot koettiin 27. kes\xc3\xa4kuuta, jolloin ilmavoimat menetti nelj\xc3\xa4 Phantom-konettaan. Kolme niist\xc3\xa4 menetettiin Pohjois-Vietnamin Mikojan\xe2\x80\x93Gurevit\xc5\xa1-koneille niin, ettei pohjoisvietnamilaiset k\xc3\xa4rsineet lainkaan tappioita. 12. elokuuta menness\xc3\xa4 oli ollut tarkoitus suorittaa 22\xc2\xa0400 sotalentoa, mutta n\xc3\xa4ist\xc3\xa4 15\xc2\xa0prosenttia oli jouduttu peruuttamaan huonon s\xc3\xa4\xc3\xa4n takia. Esimerkiksi Henry Kissinger arvosteli kovin sanoin peruutettujen lentojen m\xc3\xa4\xc3\xa4r\xc3\xa4\xc3\xa4._NEWLINE_2. toukokuuta 1972 katkenneet rauhanneuvottelut Pohjois-Vietnamin ja Yhdysvaltojen v\xc3\xa4lill\xc3\xa4 aloitettiin uudelleen 12. toukokuuta eli hieman j\xc3\xa4lkeen operaatio Linebacker I:n alun. Vasta syyskuussa pohjoisessa oltiin valmiita keskustelemaan ehdoista, jotka olisivat mahdollisia my\xc3\xb6s Yhdysvalloille. Richard Nixon keskeytti Pohjois-Vietnamin pommitukset 23. lokakuuta.\n_START_SECTION_\nSeuraukset\n_START_PARAGRAPH_\nOperaation p\xc3\xa4\xc3\xa4ttyess\xc3\xa4 Pohjois-Vietnamiin oli tehty noin 18\xc2\xa0000 taistelulentoa ja pommeja pudotettu 155\xc2\xa0548 tonnia. Yhdysvaltojen ilmavoimat oli menett\xc3\xa4nyt 44 lentokonetta. Niist\xc3\xa4 viisi oli tuhoutunut ilmatorjuntatulessa, 12 ilmatorjuntaohjusten takia ja 27 vietnamilaisten h\xc3\xa4vitt\xc3\xa4jille. Laivaston ilmavoimien tappiot olivat 47 konetta, joista 27 menetettiin ilmatorjuntatulessa, 17 ilmatorjuntaohjuksille ja yksi h\xc3\xa4vitt\xc3\xa4jille. Tappioita voidaan pit\xc3\xa4\xc3\xa4 suhteellisen pienin\xc3\xa4. Pohjois-Vietnamin ilmavoimat oli menett\xc3\xa4nyt 62 h\xc3\xa4vitt\xc3\xa4j\xc3\xa4\xc3\xa4._NEWLINE_Linebacker I oli huomattavasti menestyksekk\xc3\xa4\xc3\xa4mpi kuin aikaisempi operaatio Rolling Thunder. Operaation menestykseen vaikutti esimerkiksi iskuille annetut vapaammat k\xc3\xa4det sek\xc3\xa4 uusi teknologia ja tarkemmat iskut ilman sivullisia uhreja.'